
AVIZ
asupra propunerii legislative pentru modificarea şi completarea Legii fondului funciar nr.18/1991
În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii fondului funciar nr.18/1991, trimisă cu adresa nr. P.l.x  798 din 1 noiembrie 2006, înregistrat sub nr.31/1269 din 2.11.2006.

Camera Deputaţilor este  Cameră decizională.
Senatul în calitate de primă Cameră sesizată, a respins această iniţiativă legislativă, în şedinţa din 26 octombrie 2006.
Potrivit prevederilor art. 61 din Regulamentul Camerei Deputaţilor, Comisia a dezbătut propunerea legislativă, menţionată mai sus, în şedinţa din 13 noiembrie  2006.

Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr. 493/06.04.006. 

Guvernul,  prin punctul de vedere transmis, nr. 1780/07.06.2006, precizează cu nu susţine adoptarea acestei iniţiative legislative.

În urma dezbaterilor, Comisia a hotărât, cu unanimitate de voturi, avizarea negativă a  propunerii legislative, deoarece potrivit art. 10 alin. (2) din Legea nr. 213/1998 privind proprietatea publică şi regimul juridic al acesteia, trecerea din domeniul public în domeniul privat se face, prin hotărâre a Guvernului, a consiliului judeţean, a Consiliului General al Municipiului Bucureşti sau a consiliului local, dacă prin Constituţie sau prin lege nu se dispune altfel. De asemenea, statul garantează şi asigură protejarea patrimoniului arheologic, potrivit prevederilor OG nr. 43/2000, aprobată prin Legea nr. 378/2001.
 În raport de obiectul şi conţinutul său iniţiativa legislativă face parte din categoria legilor organice.

